Väkivaltaisen seksuaalirikosjutun pääepäilty toimi rikosten tekoaikaan paikkakuntansa kirkkovaltuustossa. Keskusrikospoliisin mukaan teot eivät liity kirkkotoimintaan.

Keskusrikospoliisi selittää lyhyesti, mistä rikosvyyhden natsi- ja saatananpalvontakytköksissä on kyse.

Epäillyillä ei krp:n mukaan ole natsikytköksiä. Ilmaukset liittyvät rikoskomisarion mukaan lasten satuttamiseen.

Poliisi ei ole tutkinut jutussa vapaudenriistorikoksia. Se tarkoittaa, että uhrit menivät raiskaus- ja hyväksikäyttöpaikoille omasta tahdostaan.

Video: Tutkinnanjohtaja Sanna Springare kertoo törkeistä lapsiin kohdistuneista epäillyistä seksuaalirikoksista.

Paikallispoliisi ja keskusrikospoliisi tutkivat keskiviikkona paljastamaansa lapsiin kohdistunutta seksuaali- ja väkivaltarikosjuttua kuukausia ennen kuin tulivat siihen pisteeseen, että pystyivät aloittamaan epäiltyjen kiinniotot.

Tutkinnanjohtaja, rikoskomisario Sanna Springare kertoo, että henkilöihin kohdistettuja pakkokeinoja alettiin käyttää keväällä 2018. Ilta-Sanomat kertoi pääepäillyksi vuonna 1961 syntyneen miehen, ja Iltalehden tietojen mukaan hänet vangittiin ensimmäisen kerran viime vuoden maaliskuussa. Ensimmäiset esitutkinnat oli käynnistetty jo edellisenä syksynä.

Krp on kuvaillut viiden epäillyn toimintaa ringiksi, jossa on ollut jopa järjestäytyneen rikollisuuden piirteitä. Poliisi epäilee, että kuutta alaikäistä poikaa käytettiin hyväksi, pahoinpideltiin ja raiskattiin vuosien 2004-2018 aikana. Valittujen tekopaikkojen määrä saattaa osaltaan kieliä siitä, että joukon toiminta oli suunnitelmallista.

– Tapahtumapaikkoja on muutamia. Lapsia ei ole käytetty hyväksi niin sanotusti joka paikassa tilaisuuden tullen, Springare kertoo sähköpostin välityksellä.

Ei vapaudenriistoja

Tutkinnanjohtaja ei suostu ottamaan kantaa siihen, käyttäytyivätkö epäillyt jollakin tapaa pakonomaisesti vai oliko kyse piittaamattomuudesta tai julmuudesta.

Krp arvioi aiemmin, että uhreilla ei välttämättä ole ollut käsitystä siitä, millaisten tekojen kohteiksi he ovat joutuneet. Törkeimmässä esimerkkitapauksessa lasta raiskattiin yhtäjaksoisesti kymmenen tuntia. Kyse voisi hyvin olla vapaudenriistorikoksesta, mutta krp ei ole epäillyt sellaisia.

– Meillä ei ole ollut tutkinnassa vapaudenriistoja. Uhrit ovat olleet tapahtumapaikoissa omasta tahdostaan.

Krp:n mukaan rikosepäilyissä on piirteitä, jotka viittaavat saatananpalvontaan ja natsismiin. Springaren vastauksesta pääteltynä ilmaukset liittyvät tekoihin, mutta kyse ei ole ollut kulttiväkivallasta.

– Ne liittyvät uhrin käsitteeseen, lapsen satuttamiseen. Tapauksissa ei ole ollut rituaalisia toimenpiteitä, rikoskomisario muotoilee.

Juttu jatkuu kuvan jälkeen.

Kuusi alaikäistä lasta on joutunut epäiltyjen seksuaalirikosten uhriksi vuosien aikana. Tutkintakokonaisuus on täysin poikkeuksellinen. Kuvituskuva. Jenni Gästgivar/IL

KRP: Ei yhteyttä kirkkoon

Poliisilla ei ole tiedossa, että epäillyillä olisi yhteyksiä äärioikeistoon tai uusnatsisimiin.

Iltalehti selvitti torstaina, että ringin pääpyörittäjäksi epäilty mies toimi tällä vuosikymmenellä paikkakuntansa kirkkovaltuustossa. Hän toimi myös lapsiin liittyvässä luottamustehtävässä seurakunnassaan. Aika osuu yksiin epäiltyjen rikosten tapahtuma-aikaan.

– Tapauksiin ei liity kirkollinen toiminta, Springare vastaa.

STT kertoi eilen myös muiden epäiltyjen taustoista. STT:n mukaan pääepäillyn lisäksi kaksi muuta miestä oli mukana Helsingin metamfetamiinijutussa, joka johti suurimmillaan neljän vuoden vankilatuomioon.